HRVATSKI

APPLE INC.
SPORAZUM O LICENCIRANJU SOFTVERA za macOS Sonoma

Za upotrebu na sustavima marke Apple

PAŽLJIVO PROČITAJTE OVAJ UGOVOR O LICENCIRANJU SOFTVERA („LICENCA”) PRIJE UPOTREBE APPLEOVA SOFTVERA. UPOTREBOM APPLEOVA SOFTVERA PRISTAJETE SE PRIDRŽAVATI UVJETA OVE LICENCE. AKO SE NE SLAŽETE S ODREDBAMA OVE LICENCE, NEMOJTE INSTALIRATI I/ILI UPOTREBLJAVATI APPLEOV SOFTVER TE, AKO VAM SE ZA ODREDBE PONUDI OPCIJA „PRISTAJEM” ILI „NE PRISTAJEM”, KLIKNITE „NE PRISTAJEM”. AKO STE APPLEOV SOFTVER DOBILI U SKLOPU KUPNJE APPLEOVA HARDVERA I NE PRISTAJETE NA ODREDBE OVE LICENCE, TIJEKOM POVRATNOG RAZDOBLJA MOŽETE VRATITI CIJELI APPLEOV HARDVERSKI/SOFTVERSKI PAKET U APPLE STORE ILI KOD OVLAŠTENOG DISTRIBUTERA UZ POVRAT NOVCA, U SKLADU S PRAVILIMA ZA POVRAT PROIZVODA KOJI SU VAM DOSTUPNI NA ADRESI https://www.apple.com/legal/sales-support/. KAKO BISTE DOBILI POVRAT NOVCA, MORATE VRATITI CIJELI HARDVERSKI/SOFTVERSKI PAKET.

VAŽNA NAPOMENA: u mjeri u kojoj se ovaj softver može upotrebljavati za reproduciranje, mijenjanje, objavljivanje ​ili distribuciju materijala, vama je licenciran samo za reprodukciju, mijenjanje, objavljivanje i distribuciju materijala koji nisu zaštićeni autorskim pravima, materijala za koje posjedujete autorsko pravo ili materijala za koje ste ovlašteni ili vam je zakonski dopuštena reprodukcija, mijenjanje, objavljivanje ili distribucija. Posavjetujte se s pravnim savjetnikom ako niste sigurni koja su vaša prava u pogledu kopiranja, mijenjanja, objave ili distribucije bilo kakvih materijala.

1. Općenito.
A. Appleov softver (uključujući Boot ROM kod), bilo koji softver treće strane, dokumentacija, sučelja, sadržaj, fontovi i svi podaci koji prate ovu Licencu („izvorni Appleov softver”), a koji se mogu ažurirati ili zamijeniti poboljšanjima značajki, softverskim ažuriranjima, sigurnosnim odgovorima, sistemskim datotekama ili softverom za oporavak sustava koji pruža Apple za vaše računalo marke Apple ili podržani periferni uređaj („izmjene Appleova softvera”), bez obzira na to je li unaprijed instaliran na hardver marke Apple ili je u internoj pohrani, na prijenosnom mediju, na disku, u memoriji samo za čitanje, na bilo kojem drugom mediju ili u bilo kojem drugom obliku (izvorni Appleov softver i izmjene Appleova softvera zajedno se nazivaju „Appleov softver”), licenciralo vam je, a ne prodalo, društvo Apple Inc. („ Apple”) za upotrebu samo pod uvjetima ove licence. Apple i/ili davatelji licenci društva Apple zadržavaju pravo vlasništva nad Appleovim softverom i sva ostala prava koja vam nisu izričito odobrena. Prihvaćate da se odredbe ove licence primjenjuju na bilo koji softverski proizvod marke Apple koji je možda bio unaprijed instaliran na vaš hardver marke Apple, osim ako je uz takav proizvod isporučena odvojena licenca, u kojem slučaju će vaša uporaba tog proizvoda biti podložna odredbama te licence.

B. Apple vam po vlastitom nahođenju može omogućiti buduće izmjene Appleova softvera. Izmjene Appleova softvera, ako postoje, ne moraju nužno uključivati sve postojeće značajke softvera ili nove značajke koje Apple stavlja na tržište za novije ili druge modele računala marke Apple. Odredbe ove licence vrijedit će za sve izmjene Appleova softvera koje pruža Apple, osim ako su takve izmjene Appleova softvera popraćene zasebnom licencom, u kojem slučaju vrijede odredbe te licence.

C. Naslov i prava intelektualnog vlasništva, koji su sadržani ili vrijede za bilo koji sadržaj koji Appleov softver prikazuje ili mu pristupa, pripadaju vlasniku tog sadržaja. Takav sadržaj može biti zaštićen autorskim pravima ili drugim zakonima i ugovorima o intelektualnom vlasništvu te može biti podložan uvjetima upotrebe trećih strana koje pružaju takav sadržaj. Osim ako nije drugačije propisano u ovom dokumentu, ova licenca ne dodjeljuje vam pravo na uporabu tih sadržaja niti vam jamči daljnju dostupnost tih sadržaja. Zabranjeno vam je ponovno objavljivanje, ponovno slanje ili reprodukcija bilo kojih slika kojima se pristupa putem aplikacija News ili Karte kao samostalnim datotekama.

2. Dopuštene upotrebe licence i ograničenja.
A. Licenca za pojedinu kopiju predinstaliranog Appleova softvera. U skladu s uvjetima i odredbama ove licence, osim ako ste Appleov softver nabavili u trgovini App Store na Mac računalu, automatskim preuzimanjem ili u sklopu količinske licence, ugovorom o održavanju ili drugim pisanim sporazumom tvrtke Apple, dobivate ograničenu, neisključivu licencu za instalaciju, upotrebu i pokretanje jedne (1) kopije Appleova softvera na jednom računalu marke Apple u bilo kojem trenutku. Primjerice, ove se odredbe licence za pojedinu kopiju odnose na vas ako ste Appleov softver dobili predinstaliran na hardveru marke Apple.

B. Licenca trgovine Mac App Store. Ako ste licencu za Appleov softver dobili u trgovini Mac App Store ili putem automatskog preuzimanja, onda vam je u skladu s odredbama i uvjetima ove licence i kako je dopušteno pravilima upotrebe usluga i sadržaja navedenim u uvjetima i odredbama za Appleove medijske usluge (https://www.apple.com/legal/internet-services/itunes/) („pravila upotrebe”), omogućena ograničena, neprenosiva i neisključiva licenca:

(i) za preuzimanje, instaliranje, upotrebu i pokretanje za osobnu, nekomercijalnu upotrebu, jedne (1) kopije Appleova softvera izravno na svakom računalu marke Applesa sustavom macOS Ventura, macOS Monterey, macOS Big Sur, macOS Catalina, macOS Mojave ili macOS High Sierra („Mac računalo”) koje posjedujete ili kojim se služite;

(ii) Ako ste komercijalna tvrtka ili obrazovna ustanova, za preuzimanje, instalaciju, upotrebu i pokretanje jedne (1) kopije Appleova softvera za upotrebu ili: (a) kao pojedinac na svim Mac računalima koje posjedujete ili kojima se služite ili (b) kao više pojedinaca na jednom dijeljenom Mac računalu koje posjedujete ili kojim se služite. Na primjer, jedan zaposlenik može upotrebljavati Appleov softver i na stolnom Mac računalu i na prijenosnom Mac računalu, ili više učenika može serijski upotrebljavati Appleov softver na jednom Mac računalu koje se nalazi u resursnom centru ili knjižnici; i 

(iii) za instalaciju, upotrebu i izvođenje najviše dviju (2) dodatnih kopija ili instanci Appleova softvera, ili bilo kojeg prethodnog operativnog sustava macOS ili OS X ili naknadnog izdanja Appleova softvera , unutar virtualnih okruženja operativnog sustava na svakom računalu marke Apple koje posjedujete ili kontrolirate, na kojem se već izvodi Appleov softver, a u svrhe: (a) razvoja softvera; (b) testiranja tijekom razvoja softvera; (c) uporabe macOS Servera; ili (d) osobne, nekomercijalne uporabe.

Osim kako je izričito dozvoljeno u odjeljku 3, odobrenje navedeno u odjeljku 2B (iii) iznad ne dopušta upotrebu virtualiziranih kopija ili primjeraka Appleova softvera u vezi s uslužnim uredima, paralelnim radom više osoba, dijeljenjem putem terminala ili drugim sličnim vrstama usluga. Osim kako je izričito dozvoljeno u ovom odjeljku 2B, ne smijete upotrebljavati Appleov softver na bilo kojem Appleovom softveru operativnog sustava, uključujući iOS, iPadOS, watchOS ili tvOS, na virtualnim okruženjima operativnih sustava na računalima Mac.

C. Količinska licenca ili licenca koja obuhvaća održavanje. Ako ste Appleov softver dobili na temelju Appleovog programa količinskih licenci ili licenci koje obuhvaćaju održavanje, uvjeti količinske licence ili licence koja obuhvaća održavanje odredit će broj primjeraka Appleova softvera koji smijete preuzeti, instalirati, upotrebljavati i pokretati na računalima marke Apple koje posjedujete ili se njima služite. Osim ako u pisanom obliku nije drugačije dogovoreno s tvrtkom Apple, na upotrebu Appleova softvera dobivenog količinskom licencom ili licencom koja obuhvaća održavanje primjenjivat će se sve ostale odredbe i uvjeti ove licence.

D. Zahtjevi sustava; Apple ID. Napominjemo da je Appleov softver kompatibilan isključivo s hardverom marke Apple koji ispunjava propisane uvjete za upotrebu sustava koje je definirala tvrtka Apple. Osim toga, za upotrebu i pristup određenim značajkama Appleova softvera i određenim uslugama (kako su definirani u odjeljku 6) možda ćete morati izraditi jedinstvenu kombinaciju korisničkog imena i lozinke, poznatu kao Apple ID.

E. Fontovi. U skladu s uvjetima i odredbama ove licence, fontovima koje sadrži Appleov softver možete se služiti za prikaz i ispis sadržaja dok radite s Appleovim softverom; međutim, fontove smijete upotrijebiti u sadržaju samo ako je to dopušteno u skladu s ograničenjima upotrebe koja se na njih odnose. Ta ograničenja upotrebe možete pronaći u prozoru Knjiga fontova/Pregled/Prikaži informacije o fontu.

F. Glasovi; Titlovi uživo. U skladu s odredbama i uvjetima ove Licence, možete: (i) upotrebljavati glasove sustava uključene u Appleov softver („glasovi sustava”) (1) dok pokrećete Appleov softver i (2) za kreiranje vlastitih izvornih sadržaja i projekata za vašu osobnu, nekomercijalnu upotrebu; (ii) upotrebljavati titlove uživo koje automatski generira Appleov softver na uređaju u stvarnom vremenu („titlovi uživo”), bilo da se generiraju tijekom FaceTime poziva ili na neki drugi način, samo za vašu osobnu, nekomercijalnu upotrebu; i (iii) upotrebljavati značajku Osobni glas za izradu glasa na uređaju koji zvuči poput vas („Osobni glas”) rabeći svoj glas za osobnu, nekomercijalnu upotrebu. Ovom licencom nije dopušteno kreiranje sadržaja ni upotreba glasova sustava, titlova uživo ili osobnog glasa uključujući, između ostalog, upotrebu, reprodukciju, prikaz, izvedbu, snimanje, objavljivanje ili redistribuciju bilo kojeg glasa sustava, titlova uživo ili osobnog glas u profitnom, neprofitnom, javnom ili komercijalnom kontekstu.

G. Značajke i podrška aplikacije Foto. Aplikacija Foto Appleova softvera („aplikacija Foto”) možda ne podržava neke formate videozapisa i fotografija. Uporaba nekih značajki aplikacije Foto ovisi o značajkama vaše kamere. Sinkronizacija fotografija s pomoću aplikacije Foto i bilo koje usluge tvrtke Apple ili trećih strana mogu rezultirati gubitkom podataka. Grafika dijaprojekcija, glazba i teme uključene u aplikaciju Foto predviđene su samo za osobnu, nekomercijalnu uporabu unutar dijaprojekcija koje izrađujete koristeći se aplikacijom Foto. Ne smijete upotrebljavati, izdvajati ili distribuirati, u komercijalne ili druge svrhe, samostalno, bilo koje fotografije, slike, grafiku, umjetnička djela, audio, video ili slična dobra („digitalni materijal”) koji aplikacija sadrži, ili dobra koji su dijelom aplikacije Foto, ili u suprotnom upotrebljavajte digitalni materijal izvan konteksta predviđene primjene u sklopu aplikacije Foto.

H. Značajke spremanja sadržaja u predmemoriju.
1. U opsegu u kojem su Apple i/ili njegove podružnice određeni softver i/ili sadržaj učinili dostupnim za spremanje u predmemoriju (npr. primjenjivi sadržaj iz trgovine App Store na Mac računalu) („Appleov primjenjivi sadržaj”), određene značajke Apple softvera („značajke spremanja sadržaja u predmemoriju”) mogu automatski preuzeti i lokalno spremiti u predmemoriju takav Appleov primjenjivi sadržaj na vašem Apple računalu na kojem je Appleov softver instaliran (u svrhu ovog odjeljka takvo se Apple računalo naziva „Mac koji omogućava spremanje u predmemoriju”). Uporabom značajki spremanja sadržaja u predmemoriju Appleova softvera, slažete se da Apple smije preuzeti i spremiti u predmemoriju takav Appleov primjenjivi sadržaj na vaš Mac koji omogućava spremanje u predmemoriju. U bilo kojem trenutku možete isključiti značajke spremanja sadržaja u predmemoriju Appleova softvera u prozoru Dijeljenje unutar Postavki sustava na Mac računalu koje omogućava spremanje sadržaja u predmemoriju.

2. Značajke spremanja sadržaja u predmemoriju Appleova softvera namijenjene su uporabi samo na Mac računalu koje omogućava spremanje u predmemoriju koji posjedujete ili kojim se služite, a isključivo u svrhu ubrzavanja isporuke takvog Appleovog primjenjivog sadržaja ovlaštenim krajnjim korisnicima unutar vašeg doma, tvrtke ili organizacije. Razumijete da će se ti korisnici možda trebati odvojeno autorizirati Appleu prije primanja Appleovog primjenjivog sadržaja i da ubrzana isporuka Appleovog primjenjivog sadržaja uslijed uporabe Mac računala koje omogućava spremanje u predmemoriju ne predstavlja promjenu odredbi pod kojima vi ili vaši krajnji korisnici primate takav Appleov primjenjivi sadržaj. 

3. Potvrđujete i slažete se da je uporaba Appleovog primjenjivog sadržaja podložna odredbama važeće licence za vrstu Appleovog primjenjivog sadržaja koji se sprema u predmemoriju. Te odredbe mogu uključivati, između ostalog, odredbe i uvjete Appleovih medijskih usluga, odredbe i uvjete uporabe servisa iCloud, sporazum iTunes U instruktora, sporazum o licenciranju za iTunes U softver i/ili važeće odredbe licence za softver koji se preuzima, osim ako je uz preuzimanje bio dostupan zasebni sporazum o licenciranju, u kojem slučaju se primjenjuje taj sporazum o licenciranju. Popis sporazuma o licenciranju za Appleov softver (SLA) možete pronaći ovdje: https://www.apple.com/legal/sla/. Potvrđujete i slažete se da vam uporaba značajki spremanja sadržaja u predmemoriju i pohrana Appleovog primjenjivog sadržaja na Mac koji omogućava spremanje sadržaja u predmemoriju ne donosi nikakva druga prava osim onih koja su vam omogućena odredbama važeće licence za Appleov primjenjivi sadržaj i neće predstavljati jamstvo, odricanje od odgovornosti ili drugo ograničenje bilo kojih prava tvrtke Apple ili bilo kojih drugih vlasnika autorskih prava u bilo kojem Appleovom primjenjivom sadržaju.

4. Nemate ovlasti za uporabu Mac računala koje omogućava spremanje u predmemoriju s omogućenim značajkama spremanja sadržaja u predmemoriju na mreži koju ne posjedujete ili kojom se ne služite (ili za čiju upotrebu u te svrhe nemate pravnu dozvolu) ili dozvoljavanje pristupa takvom Appleovom primjenjivom sadržaju krajnjim korisnicima izvan vašeg doma, tvrtke ili organizacije. Slažete se da ćete Appleov primjenjivi sadržaj upotrebljavati samo za osobnu, nekomercijalnu uporabu ili za internu uporabu unutar vaše tvrtke ili organizacije i samo kako je izričito dozvoljeno ovim dokumentom. Ne smijete pružati usluge trećim stranama koje se integriraju ili preuzimaju usluge ili informacije koje pružaju značajke spremanja sadržaja u predmemoriju ili upotrebljavaju značajke spremanja sadržaja u predmemoriju na bilo koji način.

5. Omogućavanjem značajki spremanja sadržaja u predmemoriju Appleova softvera, slažete se da Apple smije pohranjivati, pratiti i osiguravati Appleov primjenjivi sadržaj na vašem Mac računalu koje omogućava spremanje sadržaja u predmemoriju te prikupljati i koristiti tehničke informacije o vašem Mac računalu koje omogućava spremanje sadržaja u predmemoriju i povezanim mrežama uključujući, između ostalog, identifikatore hardvera i IP adrese u takve svrhe. Slažete se da nećete onemogućavati, ometati, hakirati, zaobilaziti ili na drugi način utjecati na Appleove mehanizme za verifikaciju, pohranu ili autorizaciju, digitalno potpisivanje, upravljanje digitalnim pravima ili druge sigurnosne mehanizme ugrađene u ili pomoću Appleova softvera, usluga, Appleovog primjenjivog sadržaja ili drugih Appleovih softvera ili tehnologija, niti omogućavati drugima da to rade.

6. Apple zadržava pravo na ukidanje dostupnosti Appleovog primjenjivog sadržaja za spremanje u predmemoriju na vašem Mac računalu koje omogućava spremanje u predmemoriju (npr. neki sadržaj koji ste prethodno spremili u predmemoriju možda neće biti dostupan za naknadno spremanje u predmemoriju) i pravo na uklanjanje bilo kojeg Appleova primjenjivog sadržaja koji je spremljen u predmemoriju s vaših Mac računala koji omogućavaju spremanje sadržaja u predmemoriju u bilo kojem trenutku i prema vlastitom nahođenju i Apple neće imati nikakvih obaveza prema vama u takvom slučaju. Razumijete da takvo spremanje Appleovog primjenjivog sadržaja u predmemoriju možda neće biti dostupno u svim državama ili regijama. U bilo kojem trenutku možete ukloniti Appleov primjenjivi sadržaj spremljen u predmemoriju i isključiti značajke spremanja u predmemoriju.

I. Spajanje na radnu površinu s udaljene lokacije. U skladu s uvjetima i odredbama ove licence, kada se daljinski spajate s drugog računala ili elektroničkog uređaja (svaki „uređaj”) na računalo marke Apple na kojem je pokrenut Appleov softver (za svrhe ovog odjeljka, takva računala marke Apple nazivaju se „kućno Mac računalo”), bilo kroz značajku Dijeljenje zaslona ili na bilo koji drugi način:

(i) u jednom trenutku daljinski se smije spojiti samo jedan (1) uređaj, izravno ili neizravno, kako bi upravljao grafičkom sesijom na radnoj površini Appleova softvera koji je pokrenuti i prikazuje se na kućnom Mac računalu; i

(ii) daljinski se u jednom trenutku može spojiti razuman broj uređaja isključivo u svrhu istovremenog promatranja iste grafičke sesije na radnoj površini Appleova softvera koji je pokrenut i prikazuje se na kućnom Mac računalu, sve dok ta računala ne upravljaju Appleovim softverom na bilo koji način; ali

(iii) samo jedan (1) uređaj marke Apple može se daljinski spojiti u bilo kojem trenutku, izravno ili neizravno, kako bi upravljao zasebnom grafičkom sesijom Appleova softvera drugačijom od one pokrenute i prikazane na kućnom Mac računalu, a takve veze mogu se ostvariti samo putem značajke Dijeljenje zaslona Appleova softvera.

Osim kako je izričito dozvoljeno u ovom odjeljku 2I ili odjeljku 3, ili osim ako je drugačije licencirano od strane tvrtke Apple, slažete se da Appleov softver ni bilo koju od njegovih funkcija nećete upotrebljavati u okviru uslužnog ureda, paralelnog rada više osoba, dijeljenja putem terminala ili drugih sličnih vrsta usluga, bez obzira pružaju li se takve usluge unutar vaše organizacije ili trećim stranama.

J. Ostala ograničenja upotrebe. Odobrenja utvrđena ovom licencom ne dopuštaju instaliranje, upotrebu ili pokretanje Appleova softvera na bilo kojem računalu koje nije marke Apple ili omogućavanje tih radnji drugima, s čim se vi slažete. Suglasni ste da nećete ukloniti, učiniti nejasnima ili izmijeniti obavijesti o vlasništvu (uključujući obavijesti o zaštitnom znaku i autorskim pravima) koje mogu biti priložene Appleovu softveru ili sadržane u njemu. Osim kako je dopušteno uvjetima ove licence ili drugačije licencirano od strane tvrtke Apple: (i) samo jedan korisnik može upotrebljavati Appleov softver u nekom trenutku i (ii) Appleov softver ne smijete učiniti dostupnim preko mreže gdje se može pokrenuti ili upotrebljavati s više računala istovremeno. Osim kako je izričito dozvoljeno u odjeljku 3, ne smijete unajmljivati, iznajmljivati, posuđivati, prodavati, distribuirati ili podlicencirati Appleov softver.

K. Sigurnosna kopija. Možete napraviti jednu kopiju Appleova softvera (s izuzetkom Boot ROM koda i druge Appleove programske opreme koji su ugrađeni ili na drugi način sadržani u hardveru marke Apple) u strojno čitljivom obliku samo u svrhu sigurnosne kopije, pod uvjetom da sigurnosna kopija mora sadržavati sva autorska prava ili druge vlasničke napomene sadržane u izvorniku. Apple Boot ROM kod i programska oprema omogućeni su samo za upotrebu na hardveru marke Apple i ne smiju se kopirati, mijenjati ili distribuirati, ni u cijelosti niti djelomično.

L. Premještanje postojećeg softvera. Ako upotrebljavate Asistenta za podešavanje/migraciju za prijenos softvera s jednog računala marke Apple na drugo računalo marke Apple, imajte na umu da se nastavak upotrebe originalnog primjerka softvera možda neće biti dopušten kada se primjerak prenese na drugo računalo, osim ako već imate licencirani primjerak takvog softvera na oba računala. Odredbe i uvjete koji se primjenjuju trebali biste pogledati u primjenjivim ugovorima o licenciranju softvera. Softver i usluge trećih strana možda neće biti kompatibilni s ovim Appleovim softverom i njegova instalacija može utjecati na dostupnost i upotrebljivost takvog softvera ili usluga trećih strana.

M. Otvoreni kod. Apple je na svom web-mjestu za otvoreni kod (https://www.opensource.apple.com/) stavio ili će staviti na raspolaganje određene komponente Appleova softvera i programa otvorenog koda drugih proizvođača uključenih u razvoj Appleova softvera (zajednički nazvane „komponente otvorenog koda”). Promijeniti ili zamijeniti možete samo te komponente otvorenog koda, pod sljedećim uvjetima: (i) ako se rezultirajući promijenjeni Appleov softver upotrebljava umjesto nepromijenjenog Appleova softvera na računalima marke Apple koje posjedujete ili kojima se služite, sve dok svako takvo Apple računalo ima pravilno licencirani primjerak Appleova softvera na sebi; i (ii) ako se slažete s uvjetima ove licence i svim važećim uvjetima licenciranja koji reguliraju upotrebu komponenti otvorenog koda. Apple nije dužan pružiti bilo kakva ažuriranja, održavanje, jamstvo, tehničku ili drugu podršku ili usluge za rezultirajući promijenjeni Appleov softver. Vi izričito potvrđujete da su neispravnost ili oštećenje Appleova hardvera prouzročeni mijenjanjem komponenti otvorenog koda Appleova softvera isključeni iz uvjeta jamstva za Appleov hardver.

N. Obrnuti inženjering nije dopušten. Ne smijete i suglasni ste da nećete umnožavati (osim kako je izričito dopušteno ovom licencom ili pravilima upotrebe ako se odnose na vas), rastavljati, podvrgavati obrnutom inženjeringu, rasklapati, pokušati izvlačiti izvorni kod, dešifrirati, preinačiti ili izrađivati inačice Appleova softvera ili bilo kojih usluga koje Appleov softver nudi ili bilo kojeg njihovog dijela (osim i samo u opsegu u kojem je prethodno ograničenje zabranjeno važećim zakonom ili uvjetima licence koja regulira upotrebu komponenti otvorenog koda koje se mogu nalaziti u Appleovu softveru), ni omogućavati drugima da čine isto.

O. Poštivanje zakona. Slažete se da ćete upotrebljavati Appleov softver i usluge (kako je definirano u odjeljku 6 u nastavku) u skladu sa svim važećim zakonima, uključujući i lokalne zakone zemlje ili regije u kojoj prebivate ili u kojoj preuzimate ili upotrebljavate Appleov softver i usluge. Značajke Appleova softvera i usluga možda nisu dostupne na svim jezicima i u svim regijama te se neke značajke mogu razlikovati ovisno o regiji. Za neke značajke Appleova softvera i usluga potrebna je internetska veza.

P. Softver drugih proizvođača. Apple je iz praktičnih razloga kao dio Appleovog softverskog paketa, a možda i kao nadogradnju, ažuriranje ili dodatak Appleovu softveru, omogućio pristup određenom softveru ili uslugama trećih strana. U mjeri u kojoj Appleov softver sadrži ili omogućuje pristup softveru ili uslugama nekog drugog proizvođača, Apple nema izričitu ni impliciranu obvezu pružiti bilo kakvu tehničku ili drugu podršku za takav softver ili usluge. Izravno se posavjetujte s odgovarajućim prodavačem ili proizvođačem softvera te davateljem usluga za tehničku podršku i korisničku podršku vezanu za softver, usluge i/ili proizvode.

Q. Izmjene Appleova softvera. Appleov softver povremeno će kod Applea provjeravati ima li Izmjena Appleova softvera. Ako je dostupna izmjena, ta bi se izmjena mogla automatski preuzeti i instalirati na vaše računalo i, ako je primjenjivo, na vaše periferne uređaje. Upotrebom Appleova softvera slažete se da Apple može preuzeti i instalirati automatske Izmjene Appleova softvera na vaše računalo i periferne uređaje. Automatsko ažuriranje operativnog sustava i brze sigurnosne odgovore možete isključiti u bilo kojem trenutku postavljanjem postavki koje se nalaze na lokaciji Postavke sustava > Ažuriranje softvera > Napredno.

R. Veze sustava. Podložno uvjetima i odredbama ove licence, možete koristiti memoji likove koji dolaze s Appleovim softverom ili su izrađeni njime („Likovi sustava”) (i) dok je Appleov softver uključen i (ii) radi izrade vlastitog izvornog sadržaja i projekata za vašu osobnu, nekomercijalnu upotrebu. Sukladno ovoj licenci nisu dopuštene druge upotrebe Likova sustava, uključujući, između ostalog, reprodukciju, prikaz, izvedbu, snimanje, objavu ili redistribuciju bilo kojeg Lika sustava u profitnom, neprofitnom i komercijalnom kontekstu te kontekstu javnog dijeljenja.

3. Najam za dozvoljene usluge razvojnih programera.
A. Najam. Možete iznajmiti ili dati u najam valjano licenciranu verziju Appleova softvera u njegovoj cijelosti pojedincu ili organizaciji (zasebno, „primatelj najma”) pod uvjetom da su zadovoljeni svi uvjeti u nastavku: 

(i) iznajmljeni Appleov softver mora se upotrebljavati u isključivu svrhu pružanja dozvoljenih usluga razvojnih programera, a svaki primatelj najma mora pregledati uvjete ove licence i pristati na njih;

(ii) svaki period iznajmljivanja mora trajati najmanje dvadeset i četiri (24) uzastopna sata; 

(iii) tijekom razdoblja najma, primatelj najma koji je krajnji korisnik mora imati jedinu i isključivu upotrebu i kontrolu nad Appleovim softverom i hardverom marke Apple na koji je instaliran, osim što vi, kao strana koja iznajmljuje Appleov softver („davatelj u najam”) može pružati administrativnu podršku za Appleov softver, i 

(iv) prije upotrebe Appleova softvera, primatelj najma koji je krajnji korisnik mora pregledati uvjete ove licence i mora pristati na sve uvjete primjenjive za bilo koji softver koji je predinstaliran na Appleovu softveru uključujući, između ostalog, Appleov Xcode softver za razvojne programere i bilo koji drugi Appleov softver ili softver trećih strana.

U svrhe ovog odjeljka 3: (A) primatelj najma koji je krajnji korisnik znači primatelj najma koji je krajnji korisnik i koji u konačnici upotrebljava unajmljeni Appleov softver isključive u svrhe dozvoljenih usluga razvojnih programera i (B) dozvoljene usluge razvojnih programera znači kontinuirane integrirane usluge uključujući, između ostalog, razvoj softvera, izgradnju softvera iz koda, automatizirano testiranje tijekom razvoja softvera i pokretanje potrebnih alata za razvojne programere radi podrške tim aktivnostima. Svaki davatelj najma treba Appleu unaprijed poslati obavijest prije davanja Appleova softvera u najam ili podnajam, sukladno ovom odjeljku 3 tako da se javi Odjelu Apple Developer Relations (https://developer.apple.com/contact/macos-license/).

B. Podnajam. Najmoprimac može nadalje staviti Appleov softver u podnajam sukladno ovom odjeljku 3 pod uvjetom da se taj najmoprimac pridržava svih uvjeta navedenih u odjeljku 3. Primatelj najma koji uzima u podnajam Appleov softver (koji će se također smatrati davateljem u najam prema odjeljku 3.) mora u potpunosti ustupiti isključivu upotrebu i kontrolu nad Appleovim softverom i hardverom marke Apple na kojem je instaliran primatelju najma tijekom razdoblja najma.

C. Stupanje na snagu. Kao davatelj u najam bit ćete odgovorni za: (i) osiguranje da svaki primatelj najma ispunjava sve uvjete iz ovog odjeljka 3; (ii) osiguranje da svaki primatelj najma prihvati sve primjenjive odredbe licence; i (iii) pomaganje Appleu u provođenju povezane sukladnosti. Ako primatelj najma prekrši ovu licencu ili druge primjenjive odredbe Appleove licence, njihovo pravo na upotrebu Appleova softvera automatski će se prekinuti i suglasni ste da ćete odmah primatelju najma zabraniti upotrebu Appleova softvera čim saznate da je do takvog kršenja došlo ili nakon što dobijete pisanu obavijest od Applea o takvom kršenju.

D. Virtualizacija. Za svaku kopiju Appleova softvera podložnu najmu sukladno ovom odjeljku, ili primatelj najma ili davatelj u najam (ne oboje) mogu instalirati, upotrebljavati i pokretati dodatne kopije ili primjere Appleova softvera u virtualnim okruženjima operativnih sustava u skladu s odjeljkom 2B (iii), pod uvjetom da davatelj u najam može samo virtualizirati jedan primjerak ili kopiju Appleova softvera kao alat pružanja za svrhu pružanja primatelju najma pristupa Appleovom softveru i njihovoj upotrebi sukladno ovom odjeljku 3.

E. Konfiguracija sustava. Ako ste primatelj najma, prihvaćate da je Appleov softver možda prethodno konfiguriran od strane davatelja u najam koji vam daje Appleov softver u najam, uključujući odabir postavki za usluge analitike, lokacijske usluge i druge značajke u vezi sa sigurnosti, zaštitom privatnosti i prikupljanjem podataka. Prihvaćate i suglasni ste da Apple nije odgovoran za konfiguraciju Appleova softvera od strane davatelja u najam.

4. Prijenos.
A. Ako ste Apple softver dobili predinstaliran na hardveru marke Apple ili ako ste licencu za Apple softver dobili u trgovini Mac App Store ili putem nadogradnje softvera, možete izvršiti jednokratan trajni prijenos svih vaših licencnih prava za Appleov softver (u njegovom izvornom obliku kako je isporučen od strane tvrtke Apple) na drugu osobu pod sljedećim uvjetima: (i) Appleov softver prenosi se zajedno s hardverom marke Apple; (ii) prijenos mora obuhvaćati sav Appleov softver, uključujući sve njegove dijelove i ovu licencu; (iii) ne smijete zadržati nikakve kopije Appleova softvera, cjelovite ili u dijelovima, uključujući kopije pohranjene na računalu ili drugom uređaju za pohranu; i (iv) osoba koja prima Appleov softver pročitala je te je suglasna i prihvaća odredbe i uvjete koji su navedeni u ovoj licenci. Za svrhe ove licence, ako tvrtka Apple omogućuje ažuriranje (npr. s verzije 10.14 na verziju 10.14.1) za Appleov softver, ažuriranje se smatra dijelom Appleova softvera i ne može se prenositi odvojeno od verzije Appleova softvera prije ažuriranja.

B. Ne smijete prenositi Appleov softver koji je promijenjen ili zamijenjen, kako je navedeno u prethodnom odjeljku 2M. Sve komponente Appleova softvera pružaju se kao dio paketa te se ne smiju odvajati od paketa i distribuirati kao samostalne aplikacije. Imajte na umu da se Appleov softver koji se isporučuje s određenim hardverskim proizvodom marke Apple možda neće pokretati na drugim modelima hardvera marke Apple.

C. Bilo koji primjerak Appleova softvera koji tvrtka Apple može ustupiti u svrhu promocije, procjene, dijagnostike ili obnavljanja smije se upotrijebiti samo u takve svrhe i ne smije se preprodati ili prenositi.

5. Pristanak na upotrebu podataka. Određene značajke kao što su Analiza, Lokacijske usluge, Siri, Diktat i Spotlight mogu zatražiti podatke s vašeg računala kako bi mogle pravilno raditi. Kad uključite ili upotrebljavate ove značajke, dobit ćete detalje o tome koji se podaci šalju Appleu i kako će se ti podaci možda upotrebljavati. Za dodatne informacije posjetite https://www.apple.com/privacy/. Vaši će se podaci uvijek obrađivati u skladu s Appleovim pravilima o privatnosti koja možete pronaći na adresi: https://www.apple.com/hr/legal/privacy/.

6. Usluge i materijali trećih strana.
A. Općenito. Appleov softver omogućuje pristup Appleovim servisima iTunes Store, Mac App Store, Apple Books, Game Center, iCloud, Karte, News i ostalim uslugama i internetskim stranicama tvrtke Apple i trećih strana (općenito i pojedinačno „usluge”). Uporaba tih usluga zahtijeva pristup internetu, a uporaba određenih usluga može zahtijevati Apple ID te zahtijevati od vas prihvaćanje dodatnih odredbi i dodatno se naplaćivati. Upotrebom ovog softvera zajedno s računima za Apple ID ili drugih Appleovih usluga, pristajete na primjenjive uvjete pružanja za tu uslugu, poput najnovijih odredbi i uvjeta za Appleove medijske usluge za zemlju ili regiju u kojoj pristupate tim uslugama, a kojima možete pristupiti i pogledati ih na adresi https://www.apple.com/legal/internet-services/itunes/.

B. Prijavite li se na iCloud, nekim značajkama servisa iCloud kao što su „iCloud Drive”, „Dijeljeni albumi” i „Pronalaženje” možete pristupati izravno iz Appleova softvera. Prihvaćate i pristajete da vaša upotreba servisa iCloud i tih značajki podliježe najnovijim uvjetima i odredbama servisa iCloud, kojima možete pristupiti i pregledati ih na adresi: https://www.apple.com/legal/internet-services/icloud/.

C. Sadržaj aplikacije News. Vaša uporaba sadržaja kojim se pristupa putem aplikacije News ograničena je samo na osobnu, nekomercijalnu uporabu, ne prebacuje vlasnički udjel na vas u sadržaju i posebice isključuje, bez ograničenja, svaka prava na komercijalnu ili promotivnu uporabu u tom sadržaju.

D. Karte. Usluga i značajke karti u Appleovu softveru („Karte”), uključujući i pokrivenost karata podacima, mogu se razlikovati od regije do regije. Kad uključite ili upotrebljavate Karte, primit ćete detalje o informacijama koje se šalju tvrtki Apple i načinima na koje te informacije mogu biti upotrijebljene. Razumijete i suglasni ste da je vaša upotreba aplikacije Karte podložna najnovijim uvjetima i odredbama usluge Karte kojima možete pristupiti i koje možete pregledati u rubnom stupcu aplikacije Karte.

E. Shvaćate da upotrebom bilo kojih usluga možete naići na sadržaj koji je uvredljiv, nepristojan ili nepoželjan, koji može i ne mora uključivati eksplicitan jezik i da rezultati bilo koje pretrage ili unos određene URL adrese mogu automatski i nenamjerno učitati linkove ili reference na neprihvatljiv materijal. Unatoč navedenom, suglasni ste da usluge upotrebljavate na vlastiti rizik i da Apple, njegove podružnice, posrednici, upravitelji i davatelji licenci ne snose odgovornost za sadržaj koji može biti uvredljiv, nepristojan ili neprihvatljiv.

F. Određene usluge mogu prikazivati, uključivati ili učiniti dostupnim sadržaje, podatke, informacije, aplikacije ili materijale trećih strana („materijali trećih strana”) ili pružati veze na određene internetske stranice trećih strana. Upotrebom tih usluga potvrđujete i slažete se da Apple nije odgovoran za pregled i evaluaciju sadržaja, kao ni za točnost, potpunost, pravovremenost, valjanost, usklađenost s autorskim pravima, zakonitost, pristojnost, kvalitetu ili bilo koji drugi aspekt takvih materijala ili web-mjesta trećih strana. Apple, njegovi zaposlenici, udruženja i podružnice ne jamče, ne potvrđuju i ne prihvaćaju te ne snose nikakve obveze ni odgovornosti prema vama ili bilo kojoj drugoj osobi za bilo kakve usluge, materijale ili web-mjesta trećih strana te za bilo koje druge materijale, proizvode ili usluge trećih strana. Materijali trećih strana i veze na druga web-mjesta pruženi su vam isključivo iz praktičnih razloga.

G. Ni Apple niti bilo koji od njegovih pružatelja sadržaja ne mogu jamčiti dostupnost, točnost, potpunost, pouzdanost ili pravovremenost uskladištenih informacija, podataka o lokaciji, podataka o zdravlju ili bilo kojih drugih podataka koji su prikazani putem bilo koje usluge. Financijske informacije prikazane od strane bilo koje usluge služe samo za općenitu informiranost i na njih se ne treba oslanjati jer nisu savjet za ulaganje. Prije izvršavanja bilo kakvih transakcija vezanih uz obveznice na temelju informacija prikupljenih putem usluga, trebali biste se posavjetovati s financijskim stručnjakom ili stručnom osobom ovlaštenom za pružanje savjeta u vezi trgovanja obveznicama u vašoj zemlji ili regiji. Lokacijski podaci koje pruži bilo koja od usluga, uključujući uslugu Apple Karte, služe samo za osnovne svrhe navigacije i planiranja te se na njih ne treba oslanjati u situacijama u kojima su potrebne precizne informacije o lokaciji ili u kojima pogrešni, netočni, nepravovremeni ili nepotpuni podaci o lokaciji mogu dovesti do smrti, ozljeđivanja ljudi, materijalne štete ili zagađenja okoliša. Suglasni ste da se rezultati koje primite od usluge Karte mogu razlikovati od stvarnih uvjeta na cesti ili terenu zbog čimbenika koji mogu utjecati na točnost podataka usluge Karte, primjerice vremena, uvjeta na cesti i prometu, geopolitičkih događaja itd. Radi vlastite sigurnosti, uvijek pratite postavljene znakove i tekuće stanje u prometu. Pridržavajte se pravila sigurne vožnje i prometnih propisa te obratite pozornost da pješački i biciklistički pravci ne moraju uključivati označene putove.

H. Ukoliko objavite bilo koji sadržaj koristeći se uslugama, utoliko jamčite da posjedujete sva potrebna prava, odnosno da ste ovlašteni ili da imate drugu pravnu dozvolu za postavljanje takvog sadržaja i da sadržaj ne krši nijednu odredbu koja vrijedi za korištene usluge. Suglasni ste da usluge sadrže vlasnički sadržaj, informacije i materijale koji su u vlasništvu društva Apple, vlasnika web-mjesta ili njihovih davatelja licenci te da su zaštićeni primjenjivim zakonskim propisima o intelektualnom vlasništvu i ostalim zakonima, uključujući, između ostalog, autorska prava. Suglasni ste da nećete upotrebljavati takav vlasnički sadržaj, informacije ili materijale osim za dopuštenu upotrebu usluga kao ni na bilo koji način koji nije u skladu s odredbama ove licence ili koji krši bilo koja prava na intelektualno vlasništvo trećih strana ili tvrtke Apple. Nijedan dio usluga ne smije se reproducirati u bilo kojem obliku i na bilo koji način. Suglasni ste da nećete preinačiti, iznajmljivati, unajmljivati, posuđivati, prodavati, distribuirati ili izrađivati prerađevine bazirane na uslugama na bilo koji način i da nećete ni na koji neovlašteni način iskorištavati usluge uključujući, između ostalog, uporabu usluga za prijenos bilo kakvih računalnih virusa, crva, trojanaca ili drugog zlonamjernog softvera ili neovlašteni pristup ili preopterećenje kapaciteta mreže. Suglasni ste i da nećete upotrebljavati usluge na bilo koji način za uznemiravanje, zlostavljanje, uhođenje, prijetnju, klevetanje ili drugu povredu ili kršenje prava bilo koje osobe, te da Apple nije ni na koji način odgovoran ako na takav način upotrebljavate usluge, niti za bilo kakve uznemiravajuće, prijeteće, klevetničke, vrijeđajuće ili ilegalne poruke ili prijenose koje možete primiti zato što neku od usluga upotrebljavate.

I. Nadalje, te usluge i materijali trećih strana možda neće biti dostupni na svim jezicima ili u svim državama ili regijama. Apple ni na koji način ne jamči da su takve usluge i materijali trećih strana prikladni ili dostupni za upotrebu na bilo kojoj lokaciji. Takve usluge i materijale trećih strana upotrebljavate i pristupate im u opsegu koji proizvoljno odaberete i na vlastitu inicijativu te ste odgovorni za poštivanje svih primjenjivih zakona uključujući, između ostalog, sve mjerodavne lokalne zakone te zakone o privatnosti i prikupljanju podataka. Apple i njegovi davatelji licenci zadržavaju pravo na izmjenu, prekid, uklanjanje ili onemogućavanje pristupa bilo kojim uslugama u bilo koje vrijeme bez prethodne najave. Apple ni u kojem slučaju nije odgovoran ako u nekom trenutku dođe do uklanjanja ili onemogućavanje pristupa nekim od tih usluga. Apple također može nametnuti ograničenja za upotrebu ili pristup nekim uslugama, u bilo kojem slučaju i bez najave ili preuzimanja odgovornosti.

7. Raskid ugovora. Ova licenca vrijedi sve do raskida ugovora. Vaša prava utvrđena ovom licencom automatski će biti poništena bez potrebe da vam to tvrtke Apple najavi pisanim putem ne budete li se pridržavali neke od odredbi ove licence. Nakon raskida ugovora za ovu licencu morate prestati upotrebljavati Appleov softver i uništiti sve njegove kopije, kompletne i djelomične, koje imate. Odjeljci 5, 6, 7, 8, 9, 10, 12, 13 i 14 ove licence ostaju na snazi i nakon takvog poništenja.

8. Odricanje od jamstava.
A. Ako ste korisnik koji je potrošač (netko tko upotrebljava Appleov softver izvan posla ili profesije), možda za vas u zemlji prebivališta vrijede zakoni kojima je zabranjena primjena takvih ograničenja u vašem slučaju, pa ograničenja u tim zakonom propisanim slučajevima za vas neće vrijediti. Za dodatne informacije o vašim pravima obratite se vašoj lokalnoj organizaciji za prava potrošača.

B. IZRIČITO POTVRĐUJETE I SUGLASNI STE DA, DO RASPONA DOZVOLJENOG VAŽEĆIM ZAKONOM, UPOTREBLJAVATE APPLEOV SOFTVER I BILO KOJE USLUGE KOJE STE IZVRŠILI ILI KOJIMA STE PRISTUPILI POMOĆU APPLEOVA SOFTVERA NA VLASTITI RIZIK TE DA SNOSITE CJELOKUPNI RIZIK GLEDE ZADOVOLJAVAJUĆE KVALITETE, PERFORMANSE, TOČNOSTI I NASTOJANJA.

C. DO NAJVEĆE MJERE KOJA JE DOPUŠTENA PRIMJENJIVIM ZAKONOM, APPLEOV SOFTVER I USLUGE OMOGUĆENI SU „KAKVI JESU” I „PREMA DOSTUPNOSTI”, SA SVIM NEDOSTACIMA I BEZ JAMSTAVA IKAKVE VRSTE TE SE APPLE I APPLEOVI DAVATELJI LICENCI (ZAJEDNIČKI „APPLE” ZA POTREBE ODJELJAKA 8 I 9) OVIME ODRIČU SVIH JAMSTAVA I UVJETA U ODNOSU NA APPLEOV SOFTVER I USLUGE, BILO IZRIČITIH, IMPLICITNIH ILI ZAKONSKIH UKLJUČUJUĆI, IZMEĐU OSTALOG, IMPLICITNA JAMSTVA I/ILI UVJETE PRODAJE, ZADOVOLJAVAJUĆU KVALITETU, PRIKLADNOST ZA ODREĐENU SVRHU, TOČNOST, TIHO UŽIVANJE I NEPOVREDIVOST PRAVA DRUGIH STRANA.

D. APPLE NE JAMČI DA VAS NIŠTA NEĆE OMESTI DA UŽIVATE U APPLEOVU SOFTVERU ILI USLUGAMA, NITI DA ĆE FUNKCIJE SADRŽANE U SOFTVERU, ILI USLUGE KOJE PRUŽA ILI OSIGURAVA APPLEOV SOFTVER, BITI U SKLADU S VAŠIM ZAHTJEVIMA, DA ĆE RAD APPLEOVA SOFTVERA ILI USLUGA BITI NEOMETAN ILI BEZ POGREŠAKA, DA ĆE BILO KOJE USLUGE I DALJE BITI DOSTUPNE, DA ĆE MANJKAVOSTI U APPLEOVU SOFTVERU ILI USLUGAMA BITI ISPRAVLJENE ILI DA ĆE APPLEOV SOFTVER BITI KOMPATIBILAN ILI RADITI S BILO KOJIM SOFTVEROM, APLIKACIJAMA ILI USLUGAMA DRUGIH STRANA. INSTALACIJA OVOG APPLEOVA SOFTVERA MOŽE UTJECATI NA DOSTUPNOST I UPOTREBLJIVOST SOFTVERA, APLIKACIJA ILI USLUGA DRUGIH STRANA, KAO I PROIZVODA I USLUGA TVRTKE APPLE.

E. NADALJE, POTVRĐUJETE DA SOFTVER I USLUGE TVRTKE APPLE NISU NAMIJENJENI ILI PRIKLADNI ZA UPORABU U SITUACIJAMA ILI OKRUŽENJIMA U KOJIMA KVAR ILI NEPRAVOVREMENOST, POGREŠKE ILI NETOČNOSTI U SADRŽAJU, PODACIMA ILI INFORMACIJAMA KOJE PRUŽAJU APPLEOV SOFTVER I USLUGE MOGU DOVESTI DO SMRTI, OSOBNIH OZLJEDA, VELIKE MATERIJALNE ŠTETE ILI ONEČIŠĆENJA OKOLIŠA UKLJUČUJUĆI, IZMEĐU OSTALOG, RAD NUKLEARNIH POSTROJENJA, NAVIGACIJE ZRAKOPLOVA ILI KOMUNIKACIJSKIH SUSTAVA, KONTROLE ZRAČNOG PROMETA, ODRŽAVANJA ŽIVOTA ILI SUSTAVA NAORUŽANJA.

F. NIKAKVA USMENA ILI PISANA INFORMACIJA ILI SAVJET KOJI PRUŽI APPLE ILI APPLEOV OVLAŠTENI PREDSTAVNIK NE PREDSTAVLJAJU NIKAKVO JAMSTVO. AKO SE POKAŽE DA SU APPLEOV SOFTVER ILI USLUGE NEISPRAVNE, SNOSITE ODGOVORNOST ZA CJELOKUPNI IZNOS TROŠKOVA ZA SVA POTREBNA SERVISIRANJA, POPRAVKE ILI ISPRAVKE. ODREĐENI PRAVNI SUSTAVI NE DOPUŠTAJU IZUZIMANJE IMPLICITNIH JAMSTAVA ILI OGRANIČENJE VAŽEĆIH USTAVNIH PRAVA POTROŠAČA, STOGA SE GORE NAVEDENE IZNIMKE I OGRANIČENJA MOŽDA NE ODNOSE NA VAS.

9. Ograničenje odgovornosti. DO MJERE DO KOJE NIJE ZABRANJENO ZAKONOM, TVRTKA APPLE, NJENE PODRUŽNICE, AGENTI ILI OPUNOMOĆITELJI NI U KOJEM SLUČAJU NISU ODGOVORNI ZA OZLJEĐIVANJE LJUDI ILI ZA BILO KOJU NENAMJERNU, POSEBNU, NEIZRAVNU ILI POSLJEDIČNU ŠTETU UKLJUČUJUĆI, IZMEĐU OSTALOG, ŠTETU USLIJED GUBITKA PROFITA, OŠTEĆIVANJA ILI GUBITKA PODATAKA, NEMOGUĆNOSTI PRENOŠENJA ILI PRIMANJA BILO KAKVIH PODATAKA (UKLJUČUJUĆI IZMEĐU OSTALOG UPUTE, ZADATKE I MATERIJALE ZA OBUKU) USLIJED PREKIDA U POSLOVANJU ILI ZA BILO KOJU DRUGU KOMERCIJALNU ŠTETU ILI GUBITKE, KOJI MOGU NASTATI USLIJED ILI BITI U VEZI S VAŠOM UPORABOM ILI NEMOGUĆNOŠĆU UPORABE SOFTVERA I USLUGA TVRTKE APPLE ILI BILO KOJIH SOFTVERA, APLIKACIJA ILI USLUGA DRUGIH PROIZVOĐAČA U KOMBINACIJI SA SOFTVEROM TVRTKE APPLE ILI USLUGAMA, BEZ OBZIRA NA UZROK I BEZ OBZIRA NA OSNOVU ODGOVORNOSTI (UGOVOR, DELIKT ILI NEŠTO DRUGO), ČAK I AKO JE TVRTKA APPLE OBAVIJEŠTENA O MOGUĆNOSTI NASTANKA TAKVE ŠTETE. ODREĐENI PRAVNI SUSTAVI NE DOPUŠTAJU ISKLJUČENJE ILI OGRANIČENJE ODGOVORNOSTI ZA OSOBNE OZLJEDE ILI SLUČAJNE I POSLJEDIČNE ŠTETE, STOGA SE OVO OGRANIČENJE MOŽDA NE ODNOSI NA VAS. Ukupna obveza tvrtke Apple prema vama, za sve nastale štete (osim onih koje može zahtijevati primjenjiv zakon u slučajevima koji se tiču ozljeđivanja ljudi) ni u kojem slučaju nije veća od dvjesto pedeset dolara ($250.00). Prethodno navedena ograničenja vrijede čak i ako prethodno navedena pravna sredstva ne ispune svoju osnovnu svrhu. NEOVISNO O BILO KOJOJ DRUGOJ ODREDBI IZ OVE LICENCE, AKO JE PRIMJENJIV JAPANSKI ZAKON O ZAŠTITI POTROŠAČA, ODREDBE KOJIMA JE OGRANIČENA APPLEOVA ODGOVORNOST ZA ŠTETE KOJE NASTANU KAO POSLJEDICA KRŠENJA UGOVORA ILI DELIKTA KOJI POČINI APPLE NEĆE VRIJEDITI AKO TAKVA ŠTETA NASTANE ZBOG APPLEOVA NEHOTIČNOG PROPUSTA ILI KRAJNJE NEPAŽNJE.

10. Digitalni certifikati. Softver tvrtke Apple sadrži funkcionalnost koja mu omogućuje prihvaćanje digitalnih certifikata koje je izdala tvrtka Apple ili druge tvrtke. ISKLJUČIVO STE SAMI ODGOVORNI ZA ODLUKU O OSLANJANJU NA CERTIFIKATE KOJE SU IZDALE BILO TVRTKA APPLE, BILO NEKA DRUGA TVRTKA. DIGITALNE CERTIFIKATE UPOTREBLJAVATE NA VLASTITI RIZIK. DO MAKSIMALNE RAZINE KOJU DOZVOLJAVA PRIMJENJIVI ZAKON, APPLE NE JAMČI NITI NE PREDSTAVLJA, IZRIČITO ILI IMPLICITNO, PRODAJU ILI PRIKLADNOST ZA BILO KOJU ODREĐENU SVRHU, TOČNOST, SIGURNOST ILI IZOSTANAK KRŠENJA PRAVA DRUGE STRANE U POGLEDU DIGITALNIH CERTIFIKATA. Slažete se da (a) nećete krivotvoriti ili zloupotrebljavati bilo koji certifikat; (b) digitalne certifikate koristit ćete samo u zakonite svrhe i u skladu sa svim važećim Pravilima za certifikate, Izjavom o postupcima certificiranja ili drugim Objavama poslovnih praksi nadležnih tijela za izdavanje certifikata; (c) snosite isključivu odgovornost za sprječavanje bilo kojeg neovlaštenog korisnika u uporabi vaših digitalnih certifikata; (d) snosite isključivu odgovornost za sprječavanje bilo kojeg neovlaštenog korisnika u uporabi privatnog ključa koji je povezan s vašim digitalnim certifikatom; i (e) povući ćete svaki svoj certifikat za koji imate razloga sumnjati da je kompromitiran. Appleova pravila o certifikatima i Izjave o postupcima certificiranja možete pronaći na stranici: https://www.apple.com/certificateauthority.

11. Kontrola izvoza. Ne smijete upotrebljavati ili na bilo koji drugi način izvoziti ili ponovno izvoziti Appleov softver osim na način kako je to propisano američkim zakonom i zakonima mjerodavnim u regijama (nadležnosti) gdje je Appleov softver nabavljen. Posebice se, između ostalog, Appleov softver ne smije izvoziti ili ponovno izvoziti u (a) zemlje koje su pod embargom SAD-a ili (b) bilo kome tko se nalazi na popisu posebno označenih osoba Ministarstva financija SAD-a (Specially Designated Nationals List) ili popisu zabranjenih osoba (Denied Persons List) ili popisu entiteta (Entity List) Ministarstva trgovine SAD-a. Upotrebom Appleova softvera izjavljujete i jamčite da se ne nalazite u nekoj od tih država niti na nekom od takvih popisa. Također se slažete da nećete upotrebljavati Appleov softver ni u kakve svrhe koje su zabranjene zakonom SAD-a, uključujući, između ostalog, razvoj, dizajn, izradu ili proizvodnju projektila, nuklearnog, kemijskog ili biološkog oružja.

12. Krajnji korisnici u sektoru javne uprave. Appleov softver i povezana dokumentacija su „komercijalni predmeti”, kako je taj naziv definiran pri 48 C.F.R. §2.101, koji se sastoje od „komercijalnog računalnog softvera” i „komercijalne računalne softverske dokumentacije”, kako se ti nazivi upotrebljavaju u 48 C.F.R. §12.212 ili 48 C.F.R. §227.7202, kako je primjenjivo. U skladu s 48 C.F.R. §12.212 ili 48 C.F.R. §227.7202-1 do 227.7202-4, kako je primjenjivo, komercijalni računalni softver i komercijalna računalna softverska dokumentacija odobrene su krajnjim korisnicima u sektoru američke javne uprave (a) samo kao komercijalni predmeti i (b) sa samo onim pravima koja su odobrena svim ostalim krajnjim korisnicima u skladu s ovdje navedenim propisima i uvjetima. Neobjavljena prava pridržana su u skladu sa zakonima o autorskom pravu SAD‑a.

13. Nadležnost i djelomična ništavost. Na ovu licencu primjenjivi su zakoni države Kalifornije, isključujući konflikte zakonskih načela. Na ovu licencu nije primjenjiva Konvencija Ujedinjenih naroda o sporazumima za međunarodnu prodaju dobara, čija je primjena izričito isključena. Ako ste potrošač iz Ujedinjenog Kraljevstva, na ovu licencu primjenjivat će se zakoni jurisdikcije u kojoj boravite. Ako iz bilo kojeg razloga sud ili mjerodavno zakonodavstvo zaključi da je bilo koja odredba ili neki njen dio ništavan, preostali dio ove licence ostaje vrijediti u punoj snazi.

14. Cjelokupni sporazum; mjerodavni jezik. Ova licenca predstavlja cjelokupni sporazum između vas i tvrtke Apple u pogledu uporabe softvera tvrtke Apple i zamjenjuje sve prijašnje ili sadašnje sporazume u vezi s predmetom ovog sporazuma. Nikakvi dodaci ili preinake ove licence nisu obvezujući, osim ako ih napiše i potpiše Apple. Svi prijevodi za licencu napravljeni su zbog lokalnih zahtjeva, a u slučaju spora ili razlika između engleske verzije i verzije na bilo kojem drugom jeziku, mjerodavna je verzija ugovora na engleskom jeziku u mjeri do koje je to dopušteno lokalnim zakonom u vašoj jurisdikciji.

15. Priznanje neovisnim proizvođačima.
A. Dijelovi Appleova softvera mogu upotrebljavati ili sadržavati softver i ostale materijale zaštićene autorskim pravom, koji su u vlasništvu trećih strana. Priznanja, odredbe licence i odricanja od odgovornosti za takve materijale sadržani su u elektroničkoj dokumentaciji za Appleov softver, a za to kako vi upotrebljavate takav materijal vrijede propisi trećih strana. Uporaba usluge Google Safe Browsing podložna je uvjetima tvrtke Google (https://www.google.com/intl/en/policies/terms/) i pravilima o privatnosti tvrtke Google (https://www.google.com/intl/en/policies/privacy/).

B. Određene softverske medijateke i softver trećih strana koji su uključeni u Appleov softver besplatni su i licencirani prema odredbama Opće javne licence GNU (eng. General Public License, GPL) ili Slobodnije verzije opće javne licence/medijateke GNU (eng. Library/Lesser General Public License, LGPL), kao što može biti slučaj. Možete dobiti cjelovit i strojno čitljiv primjerak izvornog koda za takav slobodni softver pod uvjetima GPL ili LGPL licenci, ovisno o slučaju, a bez naplate osim za troškove medija, prijevoza i rukovanja, slanjem pisanog zahtjev tvrtki Apple na adresu opensource@apple.com. GPL/LGPL softver distribuira se u nadi da će biti koristan, ali BEZ IKAKVOG JAMSTVA, čak i bez impliciranog jamstva o PRODAJI ili PRIKLADNOSTI ZA ODREĐENU SVRHU. Primjerak GPL i LGPL licenci uključen je u Apple softver.

C. Uporaba formata MPEG-4. Ovaj proizvod je licenciran prema MPEG-4 Systems Patent Portfolio licenci za kodiranje u skladu s MPEG-4 Systems standardom, osim što su za kodiranje povezano s (i) podacima pohranjenim ili umnoženim na fizičkim medijima, što se plaća na temelju pojedinačnog naslova i/ili s (ii) podacima koji se plaćaju na temelju pojedinačnog naslova i koji se šalju krajnjem korisniku na trajno pohranjivanje i/ili upotrebu potrebna dodatna licenca i plaćanje tantijema. Takva se dodatna licenca može dobiti od MPEG LA, LLC. Za više detalja pogledajte https://www.mpegla.com.

Ovaj proizvod je licenciran prema MPEG-4 Visual Patent Portfolio licenci za osobnu i nekomercijalnu uporabu korisnika za (i) kodiranje video sadržaja u skladu s MPEG-4 Visual standardom („MPEG-4 Video”) i/ili (ii) dekodiranje MPEG-4 videosadržaja koje je kodirao korisnik tijekom osobne i nekomercijalne aktivnosti i/ili je nabavio od dobavljača videosadržaja kojeg je MPEG LA licencirao za pružanje MPEG-4 video sadržaja. Nikakva druga licenca nije odobrena i neće biti implicirana za bilo kakvu drugu uporabu. Dodatne informacije, uključujući informacije o promotivnim, unutarnjim i komercijalnim upotrebama i licenciranju mogu se nabaviti od MPEG LA, LLC. Pogledajte https://www.mpegla.com.

D. Napomena za H.264/AVC. U mjeri u kojoj softver sadrži značajku za AVC kodiranje i/ili dekodiranje, komercijalna uporaba H.264/AVC zahtijeva dodatne licence i primjenjuje se sljedeći propis: AVC ZNAČAJKA U OVOM PROIZVODU OVDJE JE LICENCIRANA SAMO ZA OSOBNU I NEKOMERCIJALNU UPOTREBU POTROŠAČA ZA (i) KODIRANJE VIDEOSADRŽAJA U SKLADU S AVC STANDARDOM („AVC VIDEO”) I/ILI (ii) DEKODIRANJE AVC VIDEOSADRŽAJA KOJI JE KODIRAO KORISNIK TIJEKOM OSOBNE I NEKOMERCIJALNE AKTIVNOSTI I/ILI AVC VIDEO KOJI JE NABAVLJEN OD DOBAVLJAČA VIDEOSADRŽAJA KOJI POSJEDUJE LICENCU ZA PRUŽANJE AVC VIDEOSADRŽAJA. INFORMACIJE KOJE SE TIČU DRUGIH NAČINA UPOTREBE I LICENCI MOGU SE NABAVITI OD TVRTKE MPEG LA L.L.C. POGLEDAJTE HTTPS://WWW.MPEGLA.COM.

E. Napomena za AMR. Funkcija kodiranja i dekodiranja u formatu Adaptive Multi-Rate („AMR”) ovog proizvoda nije licencirana za obavljanje glasovnih poziva u mobilnoj telefoniji ili za uporabu u bilo kakvim proizvodima u telefoniji koji se temelje na arhitekturi QuickTime za Windows platformu. Funkcija kodiranja i dekodiranja u AMR formatu u ovom proizvodu također nije licencirana za upotrebu u mobilnoj komunikacijskoj infrastrukturi uključujući: bazne stanice, kontrolere bazne stanice/radiomreže, prespojne centre i usmjernike u javne prespojne mreže i iz njih.

F. Napomena za FAA. Podatke prikaza stanja zračnog prometa i informacija o statusu sustava nacionalnog zračnog prostora (zajedno nazvani „podaci o letu”) prikazane putem Appleova softvera generira Savezna uprava za zrakoplovstvo. Slažete se da nećete distribuirati podatke o letu bez prethodnog pisanog pristanka FAA-a. FAA i Apple odriču se svih jamstava, izričitih ili impliciranih (uključujući i implicirana jamstva prodaje i prikladnosti za određenu namjenu) vezanih za upotrebu i točnost podataka o letu. Suglasni ste da FAA i Apple nisu odgovorni, bilo kolektivno ili pojedinačno, za bilo kakav gubitak, štetu, potraživanje, obvezu, trošak ili kaznu te za bilo kakve neizravne, posebne, sekundarne, slučajne ili posljedične štete koje proizlaze iz upotrebe podataka o letu. FAA ne sponzorira i ne podržava Appleov softver. FAA nije odgovoran za tehničke probleme ili probleme u sustavu i ne biste trebali kontaktirati FAA u vezi s takvim problemima ili problemima u odvijanju prometa.

G. Uporaba profila boja tvrtke Adobe. Na temelju ove licence možete upotrebljavati softver za profile boja tvrtke Adobe uključen u Appleov softver, ali Adobe time nema obvezu pružanja bilo kakve podrške za profile boja, uključujući nadogradnje ili buduće verzije profila ili drugih stavki. Uz dodatak odredbama gore navedenih odjeljaka 8 i 9, TVRTKA ADOBE NI U KOJEM SLUČAJU NIJE ODGOVORNA ZA ŠTETE, POTRAŽIVANJA ILI TROŠKOVE BILO KOJE VRSTE. Softver za profile boja tvrtke Adobe koji se isporučuje uz Apple softver također je dostupan za preuzimanje od tvrtke Adobe na adresi https://www.adobe.com.

H. Sporazum o licenciranju za krajnjeg korisnika Gracenote^®. Ova aplikacija ili uređaj sadrži programsku opremu tvrtke Gracenote, Inc. iz Emmeryvillea u Kaliforniji („Gracenote”). Programska oprema tvrtke Gracenote („Gracenote programska oprema”) omogućuje ovoj aplikaciji identifikaciju diska i/ili datoteke i pronalazak informacija koje se tiču glazbe, uključujući informacije koje se odnose na ime, izvođača, zapis glazbene točke, i naslov („Gracenote podaci”) na on-line poslužitelju ili ugrađenim datotekama (skupno, „Gracenote poslužitelji”) te izvršavanje drugih funkcija. Podatke tvrtke Gracenote možete upotrebljavati samo putem namijenjenih funkcija za krajnje korisnike ove aplikacije ili ovog uređaja.

Vi pristajete upotrebljavati Gracenote podatke, Gracenote programsku opremu i Gracenote poslužitelje samo za svoju osobnu nekomercijalnu upotrebu. Slažete se da nećete dijeliti, kopirati, prenositi ni prebacivati Gracenote programsku opremu niti bilo koje Gracenote podatke bilo kojoj trećoj strani. SLAŽETE SE DA NEĆETE UPOTREBLJAVATI ILI ISKORIŠTAVATI GRACENOTE PODATKE, GRACENOTE PROGRAMSKU OPREMU ILI GRACENOTE POSLUŽITELJE OSIM PREMA OVDJE IZRIČITO DEFINIRANIM DOZVOLAMA.

Pristajete da se vaša neisključiva licenca za upotrebu Gracenote podataka, Gracenote programske opreme i Gracenote poslužitelja ukine ako prekršite ova ograničenja. Ako se vaša licenca raskine, pristajete prekinuti svaku upotrebu Gracenote podataka, Gracenote programske opreme i Gracenote poslužitelja. Gracenote pridržava sva prava vezana za Gracenote podatke, Gracenote programsku opremu i Gracenote poslužitelje, uključujući i sva prava vlasništva. Ni pod kojim uvjetima Gracenote neće biti odgovoran za bilo kakvo plaćanje vama na račun informacija koje pružite. Slažete se da Gracenote, Inc. u svoje vlastito ime može ishoditi svoja prava iz ovog ugovora direktno protiv vas. 

Usluge tvrtke Gracenote koriste se jedinstvenim identifikatorom za praćenje upita u statističke svrhe. Namjena nasumce dodijeljenog brojčanog identifikatora jest da omogući uslugama tvrtke Gracenote prebrojavanje upita bez ikakvih saznanja o vama. Za više informacija pogledajte web-mjesto s pravilima o privatnosti za Gracenote usluge. 

Gracenote softver i svi Gracenote podaci licencirani su vam „kakvi jesu”. Gracenote ne daje nikakve izjave niti garancije, izričite ili podrazumijevane, povezane s točnošću bilo kojih Gracenote podataka s Gracenote poslužitelja. Gracenote zadržava pravo brisanja podataka s Gracenote poslužitelja ili mijenjanja kategorija podataka iz bilo kog razloga koji Gracenote smatra opravdanim. Nema garancije da su Gracenote programska oprema i Gracenote poslužitelji bez greške niti da će Gracenote programske oprema ili Gracenote poslužitelji neometano raditi. Gracenote nije obavezan pružiti vam nove bolje ili dodatne vrste ili kategorije podataka koje Gracenote može nuditi u budućnosti te je slobodan obustaviti svoje usluge bilo kada. GRACENOTE NE PRIZNAJE NIKAKVE GARANCIJE, IZRIČITE ILI PODRAZUMIJEVANE UKLJUČUJUĆI, IZMEĐU OSTALOG, PODRAZUMIJEVANE GARANCIJE TRŽIŠNE KONKURENTNOSTI, PRIKLADNOSTI ZA ODREĐENU NAMJENU, NASLOVA I NEKRŠENJA PRAVA. GRACENOTE NE JAMČI ZA REZULTATE KOJE ĆETE DOBITI SLUŽEĆI SE GRACENOTE PROGRAMSKOM OPREMOM ILI BILO KOJIM GRACENOTE POSLUŽITELJEM. GRACENOTE NI U KOM SLUČAJU NIJE ODGOVORAN ZA BILO KAKVU POSLJEDIČNU ILI SLUČAJNU ŠTETU ILI ZA BILO KAKVE IZGUBLJENE ZARADE ILI IZGUBLJENE PRIHODE. 

16. Ograničenja Yahoo usluge pretraživanja. Yahoo usluga pretraživanja koja je dostupna kroz aplikaciju Safari licencirana je samo za uporabu u sljedećim zemljama i regijama: Argentina, Aruba, Australija, Austrija, Barbados, Belgija, Bermuda, Brazil, Bugarska, Kanada, Kajmanski otoci, Čile, kontinentalna Kina, Hong Kong, Tajvan, Kolumbija, Cipar, Češka, Danska, Dominikanska Republika, Ekvador, El Salvador, Finska, Francuska, Njemačka, Grčka, Grenada, Gvatemala, Mađarska, Island, Indija, Indonezija, Irska, Italija, Jamajka, Japan, Latvija, Litva, Luksemburg, Malezija, Malta, Meksiko, Nizozemska, Novi Zeland, Nikaragva, Norveška, Panama, Peru, Filipini, Poljska, Portugal, Portoriko, Rumunjska, Singapur, Slovačka, Slovenija, Južna Koreja, Španjolska, Sv. Lucija, Sv. Vincent, Švedska, Švicarska, Tajland, Bahami, Trinidad i Tobago, Turska, UK, Urugvaj, SAD i Venezuela.

EA1855
08. 07. 2023.

————————————
Dodatne odredbe i uvjeti za Apple Pay

Ove Apple Pay dodatne odredbe i uvjeti („dodatne odredbe”) predstavljaju dodatak sporazumu o licenciranju za Appleov softver za macOS („Licenci”); i odredbe licence i ove dodatne odredbe mjerodavne su za vašu uporabu značajke Apple Pay, koja se prema licenci smatra „uslugom”. Pojmovi napisani s velikim početnim slovom spomenuti u ovim dodatnim odredbama imaju značenja kako su definirana u licenci.

1.     Pregled i ograničenja uporabe

Apple Pay vam omogućuje pohranu virtualnih prikaza kreditnih, debitnih i prepaid kartica, uključujući Apple Card, koje podržava značajka Apple Pay („podržane kartice”) i upotrebu podržanih Mac računala za pokretanje ili izvršavanje plaćanje na web-mjestima te praćenje narudžbi i prikaz računa. Značajke Apple Pay Appleova softvera možda su dostupne samo u određenim regijama, s odabranim izdavateljima kartica, platnim mrežama i trgovcima. Značajke se mogu razlikovati ovisno o regiji, izdavatelju i trgovcu. Podržane kartice mogu se s vremena na vrijeme promijeniti.

Apple Pay je namijenjen osobnoj upotrebi i smijete upotrebljavati samo svoje podržane kartice. Ako upotrebljavate podržanu korporativnu karticu, smatra se da to činite uz odobrenje poslodavca i ovlašteni ste za to da obvezujete svog poslodavca na ove uvjete upotrebe i sve transakcije na koje utječe uporaba ove značajke.

Suglasni ste s tim da ne upotrebljavate Apple Pay za potrebe nezakonitih aktivnosti ili prijevare koje su prema dodatnim odredbama ove licence zabranjene. Nadalje, suglasni ste da ćete Apple Pay upotrebljavati u skladu s primjenjivim zakonima i propisima. Suglasni ste s tim da nećete ometati ili prekidati Apple Pay uslugu (uključujući pristupanje usluzi putem bilo kojeg automatiziranog sredstva), ili bilo koji poslužitelj ili mrežu povezanu s uslugom, ili bilo koja pravila, uvjete ili propise mreža povezanih s uslugom (uključujući bilo kakav neovlašteni pristup, upotrebu ili nadzor podataka ili prometa).

2.     Uporaba na Mac računalima

Apple Pay možete upotrebljavati na podržanim Mac računalima za izvršavanje plaćanja na internetskim stranicama kojima se pristupa putem preglednika Safari. Ova značajka zahtijeva da imate podržanu karticu koja je omogućena na podržanom iOS uređaju ili Apple Watch uređaju („podržani uređaji”). Kada se odjavite s web-mjesta upotrebom značajke Apple Pay, od vas će se zahtijevati da autorizirate transakciju putem podržanog uređaja.

Osim uvjeta navedenih u ovim dodatnim odredbama i uvjetima, vaša upotreba značajke Apple Pay za pokretanje plaćanja na web-mjestima kojima ste pristupili putem Safarija podliježe dodatnim odredbama i uvjetima primjenjivima na vaše podržane uređaje, čiji su uvjeti ovdje uključeni u obliku reference koja je dostupna kad otvorite: Postavke > Općenito > O > Pravno > Dozvola s vašeg iOS uređaja, ili O > Pravno > Dozvola iz aplikacije Watch na uparenom iOS uređaju. Podržani uređaji mogu se s vremena na vrijeme promijeniti.

Na uređaju MacBook Pro s ugrađenim Touch ID-jem, možete podesiti Apple Pay dodavanjem podržanih kartica i upotrebom značajke Apple Pay za plaćanja na web-mjestima kojima se pristupa putem Safarija. Kako bi se Apple Pay upotrebljavao na ovim Mac računalima, morate imati podržane kartice koje su povezane s aktivnim iCloud računom. Apple Pay dostupan je samo osobama u dobi od 13 godina ili starijima, te može biti podložan dodatnim dobnim ograničenjima koje odredi iCloud ili odgovarajući izdavatelj kartice vaših podržanih kartica.

3.     Appleov odnos s vama

Apple ne obrađuje uplate niti ima ikakvu kontrolu nad uplatama, prihodima, povratima, nagradama, vrijednostima, popustima, narudžbama, ispunjenjima narudžbi ili ostalim komercijalnim aktivnostima koje možda proizlaze iz vaše upotrebe ove značajke. 

Odredbe ugovora o upotrebi kartice koji ste sklopili s izdavateljem kartice i dalje reguliraju vašu uporabu podržanih kartica i njihovu uporabu uz Apple Pay. Slično tome, vaša kupnja bilo koje robe ili usluga upotrebom značajke Apple Pay podliježe odredbama i uvjetima prodavatelja.

Kartica Apple Card dostupna je samo u Sjedinjenim Američkim Državama i izdaje je banka Goldman Sachs Bank USA, podružnica Salt Lake City („izdavatelj kartice Apple Card”). Kad se prijavite za Apple Card, prijavljujete se za otvaranje računa kod izdavatelja Apple Card kartice. Kartica Apple Card dostupna je samo osobama starosti 18+ (ili starijima, ovisno o državi vašeg prebivališta). Financijska institucija koja je odgovorna za ponudu Apple Card kartice može se promijeniti, a vaša je upotreba Apple Card kartice podliježe uvjetima i odredbama te financijske institucije.

Nijedna stavka licence ili ovih dodatnih odredbi ne mijenja odredbe ugovora o upotrebi kartice koji ste možda sklopili s bankom koja vam je izdala karticu ili prodavateljem, ili druge odredbe i uvjete koji su primjenjivi na upotrebu značajki Apple Pay, a te odredbe i dalje reguliraju vašu uporabu značajke Apple Pay i njihov vizualni prikaz na vašem podržanom Mac računalu.

Suglasni ste s tim da Apple ne predstavlja stranu u vašim ugovorima s izdavateljem kartice ili prodavateljem, niti je Apple odgovoran za (a) sadržaj, točnost ili nedostupnost bilo koje platne kartice, komercijalnih aktivnosti, transakcija, kupnji, narudžbi, ispunjenja narudžbi ili računa prilikom upotrebe funkcija usluge Apple Pay; (b) odobrenje kredita ili procjenu kreditne sposobnosti; (c) aktivnosti izdavatelja, trgovaca ili ostalih trećih strana povezane s vašom upotrebom usluge Apple Pay ili Novčanika; (d) donošenje odluka od strane izdavatelja, trgovca ili neke treće strane u vezi s Podržanom karticom; (e) prikupljanje ili preuzimanje nagrada ili pohranjene vrijednosti u programu prodavatelja ili (f) financiranje ili ponovno punjenje unaprijed plaćenih kartica. U slučaju bilo kakvog spora ili pitanja vezanog uz platne kartice, kartice ili povezanu komercijalnu aktivnost, obratite se izdavatelju kartice ili trgovcu.

4.     Zaštita privatnosti

Pri upotrebi značajke Apple Pay za pokretanje platne transakcije koja se izvršava na podržanom uređaju, Apple Pay će informacije o plaćanju u kriptiranom formatu prebaciti između vašeg Mac računala i podržanog uređaja da bi se vaša transakcija dovršila. Pri upotrebi značajke Apple Pay za platnu transakciju na MacBook Pro uređaju s ugrađenim Touch ID-jem, vaše informacije o plaćanju u kriptiranom se obliku šalju web-mjestu u sklopu te transakcije. Pri dodavanju kartice značajki Apple Pay na MacBook Pro uređaju s ugrađenim Touch ID-jem, informacije o vašem uređaju, primjerice, informacije o tome jesu li omogućene određene postavke uređaja i uzorci korištenja uređaja (npr. uređaj za postotak vremena je u pokretu, prosječan broj poziva tjedno), šalju se u Apple da bi se utvrdila vaša podobnost i za sprječavanje prijevare. Detaljnije informacije o vrsti prikupljanih osobnih podataka, koji se upotrebljavaju i dijele dok upotrebljavate značajku Apple Pay, možete pročitati u posebnim pravilima o privatnosti za dotičnu uslugu, kao i u odjeljku Više informacija o značajci Apple Pay i privatnosti, kojima možete pristupiti na svom iOS uređaju ili Mac računalu, ili u aplikaciji Watch na uparenom iOS uređaju ili ako posjetite https://www.apple.com/hr/legal/privacy. Upotrebom aplikacije Apple Pay, pristajete i suglasni ste da Apple i njegove podružnice i zastupnici mogu prenositi, prikupljati, održavati, obrađivati i upotrebljavati sve navedene informacije kako bi omogućili funkcionalnost aplikacije Apple Pay.

5.     Sigurnost

Apple Pay pohranjuje virtualne prikaze vaših podržanih kartica i razumijete i priznajete da pružanje šifre ili lozinke uređaja drugoj osobi ili davanje dopuštenja drugoj osobi za unošenje svojeg otiska prsta radi uporabe značajke Touch ID na vašem podržanom uređaju ili Mac računalu može rezultirati time da će druga osoba moći ostvarivati uplate putem značajke Apple Pay na web-mjestima na vašem Mac računalu. Isključivo ste sami odgovorni za održavanje sigurnosti svojih uređaja i odgovarajućih šifri i lozinki. Suglasni ste s tim da Apple ne snosi odgovornost ako izgubite ili podijelite pristup vašem uređaju ili ako izvršite neovlaštene izmjene na sustavu macOS.

Ako izgubite uređaj ili vam ga ukradu, a na uređaju je omogućena opcija Pronalaženje, možete upotrijebiti Pronalaženje ili https://icloud.com i tako spriječiti mogućnost plaćanja virtualnim podržanim karticama na uređaju uključivanjem Moda izgubljenog uređaja. Također možete obrisati uređaj, čime će se pokušati spriječiti mogućnost plaćanja virtualnim podržanim karticama na uređaju. Također biste se trebali javiti izdavatelju kartica za podržane kartice kako biste spriječili neovlašteni pristup svojim virtualnim podržanim karticama.

Ako prijavite aktivnost prijevare ili zloupotrebe ili Apple posumnja na takvu aktivnost, pristajete surađivati s tvrtkom Apple u istrazi te primijeniti sve mjere za sprječavanje prijevare koje Apple propiše.

6.     Ograničenje odgovornosti

UZ ODRICANJE OD JAMSTVA I OGRANIČENJE ODGOVORNOSTI NAVEDENA U LICENCI, APPLE NE PREUZIMA ODGOVORNOST ZA KUPNJE, UPLATE, TRANSAKCIJE, NARUDŽBE, ISPUNJENJA NARUDŽBI, PODATKE O RAČUNIMA I OSTALE KOMERCIJALNE AKTIVNOSTI IZVRŠENE UPOTREBOM ZNAČAJKE APPLE PAY, I PRISTAJETE RJEŠAVATI SVE PROBLEME ILI SPOROVE POVEZANE SA SVOJIM PODRŽANIM KARTICAMA, VIRTUALNIM PODRŽANIM KARTICAMA I POVEZANOM KOMERCIJALNOM AKTIVNOSTI ISKLJUČIVO U SKLOPU UGOVORA KOJE STE SKLOPILI S IZDAVATELJEM KARTICE, PLATNOM MREŽOM ILI TRGOVCEM.